Valtakunnansovittelija ei näe edellytyksiä sovulle. Lakko vaikeuttaisi muun muassa telakkojen, Turun autotehtaan, Koneen, Outokummun ja Ovakon toimintaa.

Uudenkaupungin autotehdas on hyvin pitkälle automatisoitu ja näin ollen altis sähkö- ja automaatiohuoltajien lakolle. Kuvassa hitsauslinjasto.­

Sähköasentajien useiden suuryrityksien toimintaa uhkaava lakko näyttää toteutuvan. Valtakunnansovittelija Minna Helle kertoi keskiviikkona, että tilanne näyttää pahalta.

”Kyseessä on sopimusoikeuksia koskeva periaatteellinen riita, johon on hyvin vaikea löytää ratkaisua. Edellytyksiä sovulle ei ikävä kyllä ole tällä hetkellä näköpiirissä. Sovittelua jatketaan kuitenkin vielä maanantaina”, Helle kertoo tiedotteessa.